SPRÁVA KOMISIE EURÓPSKEMU PARLAMENTU A RADE Piata výročná správa za rok 2010 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov /* KOM/2011/0283 v konečnom znení */





SPRÁVA KOMISIE EURÓPSKEMU PARLAMENTU A RADE Piata výročná správa za rok 2010 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov Úvod Nariadenie Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov[1] (ďalej len „nariadenie o podpore“) je základom pre vykonávanie pomoci určenej komunite cyperských Turkov a vyžaduje si každoročné podávanie správ Rade a Európskemu parlamentu. V tejto piatej správe sa sleduje obdobie od 1. januára do 31. decembra 2010. PLÁNOVANIE POMOCI V rámci rozpočtu na rok 2010 sa vyčlenili 3 milióny EUR na podporu Výboru pre nezvestné osoby (CMP)[2]. V rámci rozpočtového plánovania sa na rok 2011 vyčlenilo 28 miliónov EUR. Za základ slúžili externé hodnotenia z rokov 2009 a 2010, interné hodnotenie a konzultácie so zúčastnenými stranami. VYKONÁVACIE MECHANIZMY Program sa realizuje v členskom štáte EÚ v oblasti, ktorá nie je pod účinnou kontrolou vlády členského štátu a v ktorej je pozastavené uplatňovanie acquis EÚ. Pomoc realizuje Európska komisia najmä prostredníctvom centralizovaného riadenia. Niektoré projekty sú riadené spoločne s Rozvojovým programom OSN (UNDP). Komisia realizuje program v jedinečnom politickom, právnom a diplomatickom kontexte. Aby pri tom zároveň rešpektovala zásady riadneho finančného hospodárenia, je potrebné prijímať opatrenia ad hoc . V prípade programov pomoci financovaných z EÚ všeobecne platí, že v dohode o financovaní uzavretej s vládou krajiny prijímajúcej pomoc je stanovený právny rámec, na základe ktorého sa vykonáva pomoc. V prípade tejto pomoci neexistuje žiadna takáto dohoda. Komisia sa preto musí spoliehať na vlastné posúdenie, aké miestne pravidlá a podmienky platia v tejto oblasti. Znamená to, že Komisia uzavretím zmluvnej dohody nesie viac rizika, ako by niesla za bežných okolností. V dôsledku politického kontextu môže byť náročné vykonať príkaz na vymáhanie od subjektov cyperských Turkov v prípade nedodržania podmienok zmluvy. Komisia prijala opatrenia na zmiernenie tohto rizika vrátane intenzívneho monitorovania a podpory príjemcom pomoci, revidovaných platobných podmienok, spájania zálohových platieb s dôkazom o podpísaní verejných zákaziek a častého využívania bankových záruk. Komisia sa pri zabezpečovaní úspechu tohto programu a najmä pri zabezpečovaní dlhodobej udržateľnosti tohto programu spolieha na podporu komunity cyperských Turkov. Na účely budúceho financovania konzultuje so zainteresovanými stranami cyperských Turkov ich potreby. Turecko-cyperskí experti sa zúčastnili komisií na vyhodnocovanie ponúk aj v súvislosti s programom na rok 2009, ktorý bol zadaný v roku 2010. Zohrávajú kľúčovú úlohu v riadiacich výboroch. Kvôli konkrétnym podmienkam realizácie programu pomoci bola v rámci Generálneho riaditeľstva Komisie pre rozšírenie v roku 2006 zriadená programová skupina. Skupina pracujúca na Cypre v rámci dlhodobej misie využíva kanceláriu na podporu programu EÚ (EUPSO), ktorá sa nachádza v severnej časti Nikózie. Táto kancelária je miestom na organizovanie stretnutí a seminárov so zainteresovanými stranami cyperských Turkov. Umožňuje vykonávať aj priame monitorovanie realizácie projektov. Logistiku kancelárie naďalej zabezpečuje súkromný dodávateľ (Deutsche Gesellschaft fur Internationale Zusammenarbeit GmbH - GIZ) na základe zmluvy platnej do júna 2012. Zastúpenie Komisie na Cypre poskytuje aj priestory na konanie stretnutí a seminárov. Od roku 2010 sa výdavky na zamestnancov financujú v rámci administratívneho rozpočtu. Na začiatku sledovaného obdobia sa počet zamestnancov programovej skupiny znížil z 29 osôb (3 úradníci Komisie a 26 zmluvných zamestnancov) na 22 (2 pracovníci Komisie a 20 zmluvných zamestnancov). Zníženie ovplyvňuje predovšetkým skupinu zodpovednú za uzatváranie zmlúv a vyžaduje si prísne stanovenie priorít a pridelenie ľudských zdrojov s cieľom zabezpečiť primerané monitorovanie. REALIZÁCIA POčAS SLEDOVANÉHO OBDOBIA Všeobecný prehľad Program pomoci vstúpil do fázy plnohodnotnej realizácie. Úsilie sa sústredilo na monitorovanie, zabezpečovanie udržateľnosti projektov a na budovanie kapacity príjemcov pomoci, aby príjemcovia pomoci mohli prebrať dokončené projekty, najmä pokiaľ ide o práce veľkého rozsahu a dodávky. Nedostatok skúseností turecko-cyperských príjemcov pomoci s realizáciou grantových zmlúv si vyžiadal odbornú prípravu, ako aj veľmi dôkladné monitorovanie. Celkový počet zmlúv, ktoré sa realizujú v roku 2010 dosiahol počet 984 (práce, služby, dodávky a granty), pričom 200 z nich sa už uzavrelo. V priebehu roka 2010 sa v rámci financovania z programu pomoci poskytol zásadný príspevok na opatrenia na budovanie dôvery, ako sú napr. odmínovanie, podpora postupov krízového riadenia a otvorenie nového hraničného priechodu v obciach Kato Pyrgos a Karavostasi (známeho aj ako hraničný priechod Limnitis/Yeşilırmak). Pokrok podľa cieľov Celkovým cieľom programu pomoci je uľahčiť znovuzjednotenie Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, zlepšenie kontaktov medzi týmito dvoma komunitami a EÚ a na prípravu prijatia právnych predpisov EÚ pre prípad komplexného vyriešenia cyperskej otázky. Cieľ 1: Rozvoj a reštrukturalizácia infraštruktúry V sektore vodohospodárstva boli koncom roka 2010 v severnej časti Nikózie, Kyrénie, Gönyeli a Lefke/Lefka z veľkej časti nahradené staré azbestocementové vodovodné potrubia . Podľa údajov, ktoré poskytli turecko-cyperskí príjemcovia pomoci, to v Nikózii viedlo k 15 % zníženiu strát vody. Prvýkrát po mnohých rokoch by tak v zime mohlo dôjsť k jej neprerušovanej dodávke. Dodané bolo aj zariadenie pre laboratórium na testovanie vody. Práce v oblasti zásobovania vodou a nakladania s odpadovými vodami vo Famaguste a Morphou/Güzelyurt, do ktorých smerovali hlavné investície, sa počas roka 2010 zdržali, očakáva sa však, že budú dokončené a uvedené do prevádzky v roku 2011. Práce sa začali v roku 2010, a to na stavbe novej čističky odpadových vôd pre obe komunity v oblasti Mia Milia/Haspolat, ktorá má byť dokončená v druhej polovici roka 2012 (realizujú sa v rámci Rozvojového programu OSN). Zmluva týkajúca sa výstavby zariadenia na odsoľovanie morskej vody v oblasti Sirianokhori/Kumköy bola podpísaná v decembri 2009 s doložkou o odklade s cieľom získať čas potrebný na zabezpečenie primeraných záruk od vedenia cyperských Turkov, ktoré sa týkajú v prvom rade slobodného a neobmedzeného prístupu na stavenisko a v druhom rade ich pomoci zameranej na plynulú, efektívnu a účinnú realizácii tohto projektu. Po získaní takýchto záruk sa v auguste 2010 pozastavenie zrušilo a začala sa prvá fáza zmluvy, ktorá spočívala v prvotných testoch a v príprave podrobnej koncepcie. V októbri 2010 sa však zaviedli obmedzenia prístupu, čo oddialilo ukončenie prvej fázy a spochybnilo jej pokračovanie. V oblasti ochrany prírody odborná príprava pokračuje. Príprava návrhu riadiacich plánov pokračovala verejnými konzultačnými stretnutiami, ktoré sa mali uskutočniť začiatkom roka 2011, v súvislosti s potenciálnymi oblasťami Natura 2000. Začala výstavba zariadení pre riadenie a ochranu v štyroch oblastiach (pričom došlo k oneskoreniu o niekoľko mesiacov kvôli objavu archeologických pozostatkov). Pristúpilo sa k zriaďovaniu siete turistických chodníkov. Dodávka zásob v súvislosti s ochranou prírody vrátane systému automatického hlásenia požiaru v lese bola z časti ukončená. Cyperskí Turci sa napokon rozhodli neumiestniť univerzitný areál do osobitnej chránenej oblasti. V sektore tuhých odpadov spočívali hlavné činnosti v začatí a v pokračovaní realizácie pracovných zmlúv v oblasti Koutsoventis/Güngör a Famagusta. Po vyriešení otázky vlastníctva pokročil aj projekt Kato Dhikomo/Aşağı Dikmen. Projekt týkajúci sa zdravotníckeho odpadu realizovaný v rámci Rozvojového programu OSN sa takmer uzavrel; zariadenie sa má dodať začiatkom roka 2011. Technická pomoc sa zamerala na ďalšiu reštrukturalizáciu existujúcich služieb v oblasti odpadového hospodárstva. V priebehu sledovaného obdobia nepokročilo zriaďovanie prevádzkujúceho subjektu, ktorý by prebral riadenie nového systému riadenia tuhého odpadu, tak ako sa očakávalo. Dodalo sa zariadenie na realizáciu projektu na kompostovanie biologicky rozložiteľného odpadu. V sektore energetiky sa väčšina dodávateľských zmlúv úspešne finalizovala. Elektrometre a súvisiace automatické čítacie systémy, zariadenia na kompenzáciu jalového výkonu, kalibračné laboratóriá, systém na kontrolu znečistenia a sledovanie počasia/vetra, systémy dohľadu nad kontrolou a získavaním údajov (SCADA) a systém starostlivosti o zákazníkov boli elektrárni dodané a nainštalované v roku 2010. V záujme účinného využitia investícií sú v niektorých prípadoch potrebné kroky príjemcov pomoci (na zabezpečenie lepšieho umiestnenia, napojenia na dodávku energie, na zamestnanie dodatočného personálu). Začali práce na solárnej elektrárni . V súvislosti s realizáciou ďalších zmlúv sa dosiahol iba obmedzený pokrok. V prípade zmluvy o prepájaní a meraní príjemca pomoci doposiaľ nepripravil miesta pre inštaláciu. Technická pomoc určená na reštrukturalizáciu elektrárne sa napriek tomu, že sa jej ciele prispôsobujú potrebám príjemcu pomoci, nestretáva s plnou spoluprácou partnerov na druhej strane, ktorá by umožnila včasné a účinné dokončenie. V sektore telekomunikácií bude do zmluvy zapracovaná revidovaná konfigurácia siete, ktorú navrhol dodávateľ na základe aktuálnej situácie zistenej pri terénnom prieskume. S prípravou lokalít sa začalo koncom roka a pokrok zodpovedal realizačným plánom dodávateľa. Technická pomoc vykazovala pomalší pokrok, než sa očakávalo. Nebolo prijaté rozhodnutie, ktoré by oddelilo poskytovanie služieb od prevádzkovania siete ani také, ktoré by liberalizovalo sektor. V rámci cieľa projektov v oblasti dopravnej bezpečnosti boli realizované zmluvy o technickej podpore pri príprave plánov riadenia dopravy pre miestne komunity a medzimestskú cestnú sieť a o výsledkoch boli predložené záverečné správy. Poskytovanie technickej pomoci na vytváranie účinnej databázy informácií o nehodách a systému zberu údajov na posilnenie informovanosti o dopravných nehodách prispelo k dokončeniu koncepcie a prepojilo ju s hmotnými prvkami zaistenými v rámci samostatných zmlúv o dodávkach. V súčasnosti prebieha testovanie systému a odborná príprava pre užívateľov. Technická pomoc predstavovala vďaka zlepšovaniu kontrol vozidiel a udeľovaniu vodičských preukazov cenné poradenstvo. Inštalácia zariadenia pre pravidelnú kontrolu vozidiel bola oneskorená, pretože príjemca pomoci sa rozhodol toto zariadenie umiestniť do kontrolného pruhu, ktorý musí byť ešte len vystavaný. Na podporu dopravnej bezpečnosti a zvýšenie povedomia o súvisiacich problémoch bola vyvinutá vzdelávacia kampaň, ktorá sa uskutoční v roku 2011. Boli revidované technické špecifikácie pre projekt zameraný na odstraňovanie tzv. čiernych miest, t. j. miest, na ktorých často dochádza k dopravným nehodám. Cieľ 2: Podpora sociálneho a hospodárskeho rozvoja Štyri skupiny technickej pomoci (skupina pre podporu rozvoja vidieka, pre chov hospodárskych zvierat, pre pestovanie poľnohospodárskych plodín a oddelenie na riadenie programu), ktoré sú financované prostredníctvom sektorového programu na rozvoj vidieka zabezpečovali cielenú odbornú prípravu a technickú pomoc pre poľnohospodárov, veterinárov, odborníkov na rozvoj vidieka a zúčastnené strany na centrálnej a miestnej úrovni. Skupiny podporili aj 225 príjemcov grantu v rámci programov: „Zlepšenie poľnohospodárskej výroby“, „Podpora vidieckeho podnikania“ a „Rozvoj obcí prostredníctvom vidieckych iniciatív“. Na základe zmlúv o dodávkach bolo dodané zariadenie pre veterinárne laboratóriá a pre pestovanie rastlín, ktoré sa už používa. Skupina pre podporu rozvoja vidieka revidovala a dokončila predbežný plán pre rozvoj vidieka a dve miestne akčné stratégie, ktoré odrážajú základné zásady EÚ v tejto oblasti. Pokiaľ ide o projekt modernizácie mestskej a miestnej infraštruktúry , ktorého realizácia je riadená spoločne s Rozvojovým programom OSN, bol otvorený nový hraniční priechod (už siedmy), ktorý spája obce Kato Pyrgos/Asagi Pirgo a Yeşilırmak/Limnitis. EÚ financovala štúdiu o uskutočniteľnosti a na tieto práce prispela 2,5 mil. EUR. Dokončené boli prestavby v niekoľkých obciach na severe Cypru (napr. Hisarköy/Kampyli, Akincilar, Louroukina). Na hraničnom priechode v ulici Ledra prebehla na jednej strane ulice obnova fasád. Začala takisto obnova trhoviska v ohradenom meste Nikózia. S miestnymi školami bolo podpísaných 15 nových grantových zmlúv v celkovej hodnote cca 0,5 milióna EUR na podporu modernizácie výučby. Odborné školy získali dodávky zariadenia pre dopravu a tlač. Technická podpora prebiehajúcej reformy základného a stredného školstva sa sústredila na budovanie kapacít najdôležitejších zúčastnených strán vrátane intenzívneho školenia hlavného tímu inšpektorov, študijných návštev, školení a podpory na tému vzdelania zameraného na dieťa, vypracovávanie akostných noriem a príspevkov k vytvoreniu európskeho systému riadenia informácií. V rámci programu pre celoživotné vzdelávanie, sociálne začlenenie a aktívny trh práce boli dokončené niektoré projekty realizované na základe 31 grantov poskytnutých malým a stredným podnikom, profesným komorám a ďalším vzdelávacím organizáciám. Technická pomoc bola poskytnutá na rozvoj a podporu systémov odborného vzdelávania a odbornej prípravy, celoživotného vzdelávania a opatrení v oblasti aktívneho trhu práce vrátane otvorenia centra práce a študijných pobytov a konferencií v zahraničí. Úsilie sa zameralo na školenie zúčastnených strán vrátane profesného poradenstva. Pokiaľ ide o podporu konkurencieschopnosti malých a stredných podnikov , v sledovanom období prebiehala realizácia 32 zmlúv v rámci 2 grantových schém v celkovej výške 4,5 milióna EUR. Granty poskytnuté malým a stredným podnikom by mali zvýšiť konkurencieschopnosť súkromného sektora v tureckej časti Cypru modernizáciou hmotného zariadenia a zjednotením spôsobov podnikového riadenia s praxou v EÚ. Realizácia väčšiny týchto zmlúv bola oneskorená, pretože príjemcovia pomoci nemali dostatok skúseností s pravidlami EÚ pre zadávanie zákaziek a predbežné platby prebehli s oneskorením kvôli pomalému poskytovaniu bankových záruk. Okrem toho sa súkromný sektor podporuje prostredníctvom zmluvy o technickej pomoci (2,75 milióna EUR), ktorá je zameraná na hlavné inštitúcie a kroky v oblasti udržateľného rozvoja hospodárstva a informačných a komunikačných technológií. Implementácia začala v druhej polovici roku 2010. Zatiaľ bola hlavným prínosom odborná pomoc pri navrhovaní stratégie pre rozvoj súkromného sektora . Cieľ 3: Podpora uzmierenia, opatrenia na budovanie dôvery a podpora občianskej spoločnosti Uzmierenie, opatrenia na budovanie dôvery a podpora občianskej spoločnosti: zo 44 poskytnutých projektov boli 2 zrušené na žiadosť príjemcu pomoci (nedostatok kapacity na implementáciu zmluvy). Mnoho príjemcov pomoci požiadalo o predĺženie doby trvania projektu. Dohľad nad grantom vykonávali externí experti na finančný monitoring a monitorovaním prevádzkových činností bola poverená programová skupina. Skupina na podporu občianskej spoločnosti poskytovala žiadateľom potrebné inštrukcie a pomoc spočívajúcu v poradenstve o riadení grantov a budovaní kapacít. Európska únia bola aj naďalej najväčším darcom pomoci na podporu činností Výboru pre nezvestné osoby , ktorý pátra po osude nezvestných osôb z oboch komunít v dôsledku tragických udalostí z rokov 1963–64 a 1974. Realizácia zmluvy v hodnote 3 miliónov EUR bude dokončená vo februári 2011. V záujme zvýšenia informovanosti je v distribúcii dokumentárny film, ktorý bol o týchto činnostiach natočený. Odmínovanie : Očakáva sa, že nárazníková zóna bude očistená od mín do apríla 2011. Organizácia spojených národov navrhla, aby sa s odstraňovaním mín pokračovalo aj mimo túto zónu, Komisia však zatiaľ nemá na pokračovanie prác politický mandát ani zdroje. Činnosti projektu Akadémie politických štúdií vykonávaného Radou Európy sa zameriavali na hlbšie pochopenie hlavných problémov súvisiacich s budúcnosťou ostrova v rámci EÚ. V druhom akademickom roku sa projektu zúčastnilo 30 vybraných mladých vodcovských osobností z oboch cyperských komunít. Cieľ 4: Približovanie komunity cyperských Turkov k Európskej únii V školskom roku 2009 – 2010, ktorý je štvrtým rokom štipendijného programu pre komunitu, bolo udelených celkom 96 štipendií (22 učiteľom, 10 vysokoškolským študentom na bakalárskom stupni a 64 vysokoškolským študentom na vyššom ako bakalárskom stupni/magisterskom stupni/absolventom). Študenti a učitelia si mohli vybrať študijný program alebo program odbornej prípravy, uprednostňované však boli určité zamerania (ekonomika, európske štúdiá, inžinierske zameranie všetkého druhu, verejná správa, verejné financie), v prípade ktorých nemá komunita cyperských Turkov dostatok kvalifikovaných odborníkov. Hosťovskými krajinami boli Spojené kráľovstvo, Holandsko, Nemecko, Taliansko, Španielsko, Švédsko, Estónsko, Lotyšsko, Grécko, Fínsko, Česká republika, Poľsko a Maďarsko. V rámci programu „ Podpora výmeny mladých a ďalších kontaktov medzi ľuďmi “ sa realizovalo 15 projektov. V prípade niektorých projektov financovaných v rámci druhej výzvy bola predložená žiadosť o predĺženie doby trvania. V roku 2011 budú všetky projekty dokončené. Informačné centrum (InfoPoint) EÚ sa pre turecké spoločenstvo na Cypre stalo dôležitým zdrojom informácií o EÚ aj o programe pomoci. Jeho webová stránka bola spustená v roku 2010. Centrum pripravilo 26 akcií zameraných na zviditeľnenie a zvýšenie informovanosti (študijné návštevy, konferencie, semináre, verejné čítania o dejinách a inštitúciách EÚ a o politikách a rozhodovacích postupoch EÚ; na mieru šité kurzy odbornej prípravy o pravidlách na zadávanie zákaziek a o riadení projektov). V rámci programu pomoci došlo v centre k slávnostnému udeleniu niekoľkých grantov. InfoPoint vytvoril/zabezpečil turecký preklad 7 publikácií a 22 brožúr o programe pomoci. Na účely zistenia toho, ako obyvateľstvo vníma EÚ a jej činnosť súvisiacu s problematikou tureckej komunity na Cypre, boli pripravené dva kvantitatívne prieskumy. Na doplnenie údajov sa potom uskutočnili ďalšie tri kvalitatívne štúdie. V prípade šestnástich akcií bol zaistený prenos miestnej televízie. Vzhľadom na to, že nároky prijímajúcej komunity sú stále jednoznačnejšie, informačné centrum musí na vývoj zareagovať ďalším zlepšovaním kvality svojich služieb. Cieľ 5: Príprava komunity cyperských Turkov na zavedenie a vykonávanie acquis communautaire Pokiaľ ide o prípravu tureckej komunity na Cypre na vykonávanie acquis EÚ po celkovom vyriešení cyperského problému, ako hlavný prostriedok na poskytovanie pomoci sa používa nástroj Európskej komisie v oblasti technickej pomoci a výmeny informácií (TAIEX) . Pomocou TAIEX sa uskutočnilo 365 akcií technickej podpory, ktoré mali pomôcť splneniu cieľov nariadenia o podpore, ako sú napr. kurzy odbornej prípravy, semináre, misie expertov vrátane odbornej pomoci na diaľku a študijných pobytov. Činnosti sa naďalej zameriavali najmä na program budúceho uplatňovania acquis (ďalej len „PFAA“), ktorý položil rámec pre plánovanie a poskytovanie technickej podpory a odbornej prípravy. Na základe programu bola poskytnutá pomoc v 13 odvetviach[3]. V priebehu roka 2010 turecká komunita na Cypre vyjadrila záujem o technickú podporu v ďalších 3 oblastiach acquis [4]. Na konci roka 2009 sa podpora cyperským Turkom v rámci TAIEX prehodnotila na strednodobé projekty, aby sa cieľov dosiahlo efektívnejšie a účinnejšie. Do týchto strednodobých projektov technickej podpory sa zapojilo spolu 97 vybraných expertov z verejnej správy členských štátov EÚ. Prostredníctvom úradu TAIEX bolo poskytnuté školenie o príprave právnych textov v súlade s acquis , ktoré by sa mohli začať uplatňovať ihneď po tom, ako komplexné riešenie nadobudne platnosť. V súvislosti s riadením fondov EÚ v budúcnosti bola taktiež poskytnutá odborná príprava v oblasti riadenia verejných výdavkov. V rámci TAIEX sa podporoval aj rozvoj obchodovania cez demarkačnú líniu . V záujme uľahčenia tohto obchodovania vykonávali experti z členských štátov EÚ pravidelné rastlinolekárske/veterinárne kontroly zemiakov a rýb. V súvislosti s dodávkami zariadenia pre monitorovanie kvality ovzdušia sa realizovali tri zmluvy a zariadenie sa už využíva. Dve doteraz realizované zmluvy o technickej podpore v tejto oblasti sa zameriavajú na stanovenie postupov na zaistenie kvality a na jej každodennú kontrolu tak, aby sa mohlo využívať dodané zariadenie a aby sa prispelo k vypracovaniu plánov na monitorovanie kvality ovzdušia. Turecká komunita na Cypre sa musí postarať o to, aby na staniciach na monitorovanie kvality ovzdušia a takisto na spracovávaní údajov pracoval zodpovedajúci personál alebo aby stanica disponovala finančnými prostriedkami na externé služby. Štúdie V prípade trustového fondu v hodnote 1 milióna EUR plánovaného so Svetovou bankou na účely vykonávania „programu ekonomických analýz pre rast a udržateľný rozvoj“ došlo k výraznému oneskoreniu kvôli nezhodám medzi Cyperskou republikou a Svetovou bankou o používanej terminológii. Finančná realizácia (zmluvy a platby) Uzatváranie zmlúv V prostriedkoch na záväzky v roku 2009 bolo k dispozícii 2,5 milióna EUR, z ktorých bolo 78 % zmluvne viazaných. Na rok 2010/2011 sa podpísalo 106 nových zmlúv týkajúcich sa škôl a štipendií. V období 2006 – 2010 dosiahol celkový príspevok do tohto programu pomoci výšku 264,5 milióna EUR. Platby Európska komisia uhradila v roku 2010 62,7 milióna EUR, čiže približne o 18 % menej, ako sa predpokladalo v pôvodných plánoch. Zníženie možno vysvetliť neskorým spustením projektu na odsoľovanie morskej vody v hodnote 27,5 milióna EUR a grantov na rozvoj vidieka v celkovej hodnote 4 milióny EUR. Do konca roka 2009 boli vyčerpané finančné prostriedky v celkovej hodnote 132 miliónov EUR (52 % celkovej zmluvnej sumy). Monitorovanie Mechanizmus predbežného preskúmania (IRM) slúži ako fórum na podrobnú diskusiu o realizácii programu s príjemcami pomoci. V roku 2010 sa v rámci neho uskutočnili dve zasadnutia. V roku 2010 sa takisto spustil zvláštny mechanizmus pre monitorovanie pomoci poskytovanej prostredníctvom TAIEX. Na monitorovanie sústredila počas roku 2010 svoju činnosť programová skupina. Hlavnými nástrojmi boli návštevy v teréne a účasť vo výboroch pre riadenie projektov. V prípade finančného monitorovania bola navyše uzavretá zmluva o externej pomoci. Audit a kontroly Oddelenie pre prevádzkový audit Generálneho riaditeľstva pre rozšírenie skontrolovalo vzorku zmlúv a platobných operácií. Správa sa očakáva v prvom štvrťroku roku 2011. V novembri 2010 podnikli útvary Európskeho dvora audítorov v rámci prípravy na audit výkonnosti v roku 2011 pracovnú cestu na zistenie potrebných údajov. Hodnotenie V roku 2010 sa uskutočnili odvetvové hodnotenia v polovici obdobia týkajúce sa občianskej spoločnosti a rozvoja vidieka. Závery zdôraznili, že na zaistenie udržateľnosti prebiehajúcich projektov je potrebné pokračovať vo viacročnom financovaní. Informovanie, zverejňovanie a zviditeľňovanie Počas sledovaného obdobia sa uverejnilo 17 tlačových správ týkajúcich sa programu. Väčšinu akcií usilujúcich sa o zviditeľnenie usporiadal InfoPoint. Hlavnými akciami zameranými na zviditeľnenie pritom boli otvorenie hraničného priechodu Limnitis/Yeşilırmak a premiéra Úniou financovaného dokumentárneho filmu o Výbore pre nezvestné osoby, ktorej sa v októbri 2010 zúčastnil komisár Füle. Podľa kvantitatívneho prieskumu z augusta 2010 vnímali cyperskí Turci EÚ priaznivo, k čomu prispeli aktivity informačného centra. Činnosť zastúpenia Európskej komisie zameraná na tureckú komunitu na Cypre prispievala k zviditeľneniu pomocou EK a k zvýšeniu dôvery voči EÚ. Konzultácie s vládou Cyperskej republiky Uskutočnili sa pravidelné stretnutia so zástupcami vlády Cyperskej republiky, najmä počas návštevy Komisára a vyšších úradníkov Komisie na ostrove. O pokračujúcu spoluprácu s príslušnými útvarmi vlády Cyperskej republiky sa Komisia v roku 2010 opierala takisto v súvislosti s overovaním vlastníctva majetku, a to predovšetkým v záležitosti možného pokroku na obnove starého úložiska tuhého odpadu v blízkosti obce Kato Dhikomo/Aşağı Dikmen (to sa čiastočne nachádza na pozemku, ktorý je v súkromnom vlastníctve cyperských Grékov). ZÁVERY Počas sledovaného obdobia sa opatrenia zameriavali na tieto oblasti: - realizácia a monitorovanie projektov; - plánovanie rozpočtových prostriedkov na rok 2011. Niektoré problémy uvedené v predchádzajúcich správach pretrvávajú. Počas sledovaného obdobia ovplyvňovali realizáciu programu pomoci tieto faktory: - spolupráca medzi tureckou a gréckou komunitou , ktorá je potrebná na dosiahnutie cieľa programu, ale vyžaduje si čas a podporu prostredníctvom rôznych aktivít; - nízka absorpčná kapacita zo strany príjemcov pomoci: budovanie kapacity je dlhodobý proces, realizácia projektov však postupuje stále lepšie; - nedostatok skúseností s pravidlami EÚ v súvislosti so zadávaním zákaziek , ktorý spôsobuje oneskorenie realizácie grantov. So získavaním skúseností pomáhajú príjemcom programová skupina a skupiny technickej pomoci; - riziká v súvislosti s udržateľnosťou rozsiahlej infraštruktúry, ktorá si vyžaduje, aby turecká komunita na Cypre poskytla potrebných kvalifikovaných pracovníkov a potrebné prostriedky; - nedostatočná príprava lokalít pre energetické a telekomunikačné projekty spôsobila oneskorenia; - znižovanie počtu pracovníkov Komisie v dôsledku rozpočtových obmedzení , ktoré si vyžaduje prísne stanovenie priorít a pridelenie ľudských zdrojov v záujme zabezpečenia primeraného monitorovania a predstavenia rizík v súvislosti so schopnosťou komunikovať o výsledkoch programu. [1] Ú. v. EÚ L 65, 7.3.2006, s. 5. [2] Rozhodnutie Komisie K(2010) 6874 o podpore určenej Výboru pre nezvestné osoby na rok 2010. [3] Voľný pohyb kapitálu; verejné obstarávanie; právo obchodných spoločností EÚ; politika hospodárskej súťaže EÚ; finančná kontrola; finančné služby; poľnohospodárstvo a rozvoj vidieka; bezpečnosť potravín, veterinárna a rastlinolekárska politika; cestná preprava; štatistiky; sociálna politika a zamestnanosť; životné prostredie; ochrana spotrebiteľov a zdravia. [4] Vzájomné uznávanie odborných kvalifikácií, práva duševného vlastníctva, voľný obeh tovaru.